tomron87/hebrew-wikipedia-sentences-corpus huggingface dataset:
בזמן ההווה, סייקלופס והאקס-מן מתכוננים להתקפתם של האוונג'רס האפלים והאקס-מן האפלים על אוטופיה.
איירון פטריוט וסייקלופס נאבקים זה מול זה; דניאל מונסטאר - שכעת קיבלה בחזרה את כוחות הוולקיריה מהלה - מתעמתת מול ארס; ואייסמן מתעמת עם מימיק.
פרוסט מנסה את עזרתו של אקסבייר בניסיון להיכנס לראשו של הסנטרי ולהרגיע אותו.
הם מצליחים, אולם היא חייבת להישאר במצב היהלום שלה משום שחלק מהריק (The Void) שבישותו של הסנטרי נכנס בתוכה.
הסנטרי מבין את חומרת מעשיו ועוזב את זירת הקרב.
בעוד מיראז' מביסה את ארס, אומגה מובס בידי וולברין, וארמור, פיקסי ו-X-23 מביסות את דאקן, אוסבורן אינו מרוצה מנפילתם של חברי קבוצתו.
גברת מארוול מודיעה לאוסבורן כי יהיה עליהם להרוג את כולם כדי לנצח, אך אוסבורן מבחין כי הקרב משודר לטלוויזיה, ומחליט לסגת.
סייקלופס מודיע רשמית בשידור לעולם על קיומה של אוטופיה, מקום בו מוטאנטים יהיו בטוחים מכל רע ורדיפה.
אוסבורן יוצא גם בהודעה לעיתונות שהוא, האוונג'רס האפלים והאקס-מן האפלים שלו הם הצד המנצח שהצליח לגרש את המוטאנטים.
עוד הוא מכריז שהמלחמה במוטאנטים נגמרה, וכי אוטופיה היא עכשיו הכלא שלהם.
האקס-מן מתחילים בבנייתה המחודשת של אוטופיה, שתשמש כמקום מפלטם.
אמה תוהה אם התוצאה הסופית תהיה זהה לגורלה של ג'נושה.
סייקלופס אומר לה שלא, והוא ינצח באותו אופן שבו ניצח את אוסבורן - בעזרת אמונה, וכי הוא לא נמצא לבד במערכה.
השלכות אירועי "אוטופיה" תוארו בחוברות של דדפול והאוונג'רס החדשים:
דדפול עושה את דרכו לסן פרנסיסקו מתוך כוונה להתחיל בחיים חדשים, לאחר שהחליט כי הוא מעוניין לעזור לאנשים.
הוא מתלבש יפה כדי "להתערות בסביבתו", אך כמעט והורג קבוצת מלחים ומוזג בבר.
הוא צופה בהכרזתו של סייקלופס בחדשות ומגיע למסקנה המשמחת כי סייקלופס מדבר ישירות אליו ומזמין אותו להצטרף אליהם על האי אוטופיה.
בינתיים, האוונג'רס החדשים מתבוננים בהכרזתו של אוסבורן כי האקס-מן וכל המוטאנטים באוטופיה הם בוגדים, וכי אוטופיה היא מושבת כלא מעכשיו והלאה.
רונין מתרתח מעצם העובדה שכך מתנהגים לאקס-מן.
מוקינגבירד וגברת מארוול מציעות לקבוצה לעזור לחבריהם, אך רונין אינו חושב שהדבר יעזור, ומנסה לשכנע את חברי קבוצתו שעליהם להרוג את נורמן אוסבורן.
באנתולוגיה המובאת בארבע חוברות (Deadpool, Uncanny X-Men, X-Men Legacy ו-Nation X), מסופר על שובו של מגנטו ועל הסתגלותם של חברי האקס-מן השונים למקום מושבם החדש באי אוטופיה.
מאז שדדפול הפך לאיש עשיר אין לו כל צורך לעבוד כשכיר חרב.
הוא מנסה להיות שודד ים, אך מוותר על כך מהר מאוד.
לאחר שיט ארוך, הוא מחליט לעזור לאקס-מן באוטופיה.
סייקלופס אינו מסכים לכך כמעט מיידית, אך לאחר שהרג מגיש חדשות שטען שהאקס מן רצחו את בנו, הוא מצטרף לקבוצה תחת עינה המשגיחה של דומינו.
הוא מנסה לעזור להם על ידי כך שהוא מיישב סכסוך בין מרקורי לבין אביה (שקיבל שוחד מנורמן אוסבורן להלבין את פניהם של האקס-מן).
דדפול צד אחרי אותו אדם ומאיים להרוג אותו, אך מתגלה שאותו אדם ניצוד גם על ידי ארגון H.A.M.M.E.R של אוסבורן.
דדפול מעמיד פנים שהוא האיש הרע, חוטף את אביה של מרקורי ובכוונה תחילה גורם לאקס-מן להביס אותו, ובאמצעות כך להראות שהם עדיין גיבורים.
לאחר מכן, דדפול עוזב, וסייקלופס מוכן להודות שלדדפול "יש מעט כישרון".
לאחר הלווייתו של ד"ר יוריקו טאגיקוצ'י - מהנדס רובוטיקה לשעבר של "תעשיות סטארק" ועד לאחרונה מדען בשורות מועדון אקס - מגנטו פונה בהכרזה לתושבי האי.
הוא מכה את כולם בתדהמה באומרו כי פניו מועדות לשלום, וכי הוא מבקש לדבר עם סייקלופס.
פרופסור אקסבייר אינו משתכנע מכך.
הוא מאמין שמדובר בתחבולה ומתקיף אותו באופן טלפתי.
למרות זאת, מגנטו אינו נלחם חזרה.
הוא יורד על ברכיו וחוזר על כוונותיו לשלום.
סייקלופס מורה לאקסבייר לסגת ומסכים לדבר עם מגנטו, אך שומר על פסיילוק בקרבת מקום למקרה ואקסבייר צודק.
מגנטו מסביר כיצד הוד התפתחותו החזיר לו את כוחותיו המוטאנטים, וכי הוא מתכוון להשתמש בתהליך כדי לבטל את השפעות "השמדה", בהם מיליוני מוטאנטים הופשטו מכוחותיהם.
אולם, מכיוון שהציוד של הוד התפתחותו הושמד מאז, הדבר כעת בלתי אפשרי.
הוא מגלה גם כי היה מאז בחלל וניסה לחשוב על דרך להציל את גזע המוטאנטים, אך ללא הועיל.
זאת ועוד, מגנטו מביע את התפעלותו על כך שסייקלופס עשה את מה שהוא ואקסבייר לא הצליחו לעשות - לאחד את המוטאנטים יחדיו.
מגנטו חושש שגזע המוטאנטים עומד בפני כיליון, עד שסייקלופס אומר לו שמשיחת המוטאנטים הופ סאמרס בריאה ושלמה.
בינתיים, המוטאנט צייד-גולגולות נחטף בידי קבוצת בני אדם בעלי כוחות.
הם מבטיחים שברצונם להציל את כל המוטאנטים, אך מאלצים אותו להטיס מטוס, המכיל חמישה טורפי-אקס קטלניים, לכיוון אוטופיה.
נייטקרולר נשלח לחקור את כוונותיו בעוד הוא מתקרב לעבר האי.
הוא משתגר על המטוס, אך נסוג במהרה לקרקע וצועק לסייקלופס שיירט את המטוס לפני שינחת.
כאשר חמשת טורפי-אקס תוקפים את אוטופיה, האקס-מן, נאמור ומגנטו מתאחדים כדי להרוג אותם.
בשעה שפרופסור אקסבייר עוזר לסייקלופס להסיר את הריק מתוך אמה פרוסט, מגנטו עוזר לאקס-מן למנוע מהאי לשקוע הודות למשקל הרב של המוטאנטים עליו.
חיה מטיל ספק ביכולת השיפוט של סייקלופס לאחר שזה האחרון מצרף את מגנטו לאקס-מן, ועוזב את הקבוצה.
הגיליון האחרון מגלה כי אלה אשר עמדו מאחורי חטיפתו של צייד-הגולגולות היו שותפיו של סאבליים, והם מובסים בידי וולברין, פסיילוק, קולוסוס ופנטומאקס.
מגנטו גם נראה כשהוא צועד למרומי ההר במשימה משלו.
בתחילה, האחרים תוהים לפשר העניין, אך בהמשך מתברר ממועדון אקס שהוא מתכוון להחזיר את קיטי פרייד, שנלכדה בתוך קליע ענק שעשה את דרכו לכדור הארץ וכעת מרחף בחלל.
הערפד המוטאנט מריוס סנט קרוז מופיע באחוזת אקס, והורג מספר מעובדי בנייה העובדים באתר.
לאחר מכן, הוא מופיע באוטופיה, ומתקיף את מדיסון ג'פריס ודיינג'ר לאחר שצפה בהם.
הוא מביס את דיינג'ר, לוקח דגימה מג'פריס ומביס את האקס-מן שמגיעים להגנתם.
ממידע שאסף מג'פריס, הוא מבין שעליו ללכוד את בלינג, ומביא אותה עמו לממד שלו.
לאחר שהוא מבין שאלה שמענים אותו חוזרים לרדוף אותו, הוא ניזון ממנה כדי לשרוד את הגעתם.
כאשר רוג רודפת אחר אמפלייט בניסיון להציל את בלינג, משרתו DOA שולח יצורים טורפים אחריה.
הוא מיידע את אדונו בדבר ניסיון החילוץ, ואמפלייט מבקש להרוג אותה בטרם היא תיידע את האקס-מן אודותיו.
רוג נמלטת מהיצורים וחוברת לבלינג בזמן שאמפלייט מתכוון ליזון ממנה פעם נוספת.
במהלך הקרב, רוג ובלינג סופגות אחת את כוחותיה של השנייה וממשיכות להילחם עד שרוג חוזרת לגופה.
ביתו של אמפלייט מועבר לאי אוטופיה, ובעזרת מועדון אקס, אמפלייט נכלא בביתו.
הוא מנסה בפעם האחרונה להרוג את בלינג, אך היא ורוג מהממות אותו שולחות אותו בחזרה לממד שלו, שם הוא מתענה ממושכות.
המיני-סדרה "אומת אקס" מתמקדת במספר חברי אקס-מן בשעת הסתגלותם באי אוטופיה.
אף על פי שלסיפורים אלו אין כל קשר המשכיות ביניהם, כמה מהם מציינים כי קיימות באי מספר בעיות, ביניהן מחסור באוכל ומים.
הדמויות עליהן מתמקד הסיפור, ותושבי האי, הם מגנטו, וולברין, נייטקרולר, אייסמן, סטורם, קולוסוס, גמביט, ארמור, X-23, רוג, מג'יק, קאנונבול, אמה פרוסט, קוקיות סטפורד, נאמור, וורפאת', רוקסלייד, נורת'סטאר, אנול, דיינג'ר, מדיסון ג'פריס ורבים אחרים.
ג'ובילי, שאינה תושבת המקום, מופיעה גם היא בסיפור, ועל אף שאינו מוטאנט, דדפול השתקע גם הוא באי.
אקס-מן 3: המפלט האחרון הוא סרט גיבורי על אמריקאי משנת 2006, המבוסס על אקס-מן מבית פוקס ומארוול קומיקס.
הסרט הוא השלישי בסדרת סרטי אקס-מן וביים אותו ברט ראטנר.
בסרט מככבים יו ג'קמן, האלי ברי, פטריק סטיוארט, איאן מקלן, פמקה ינסן ואנה פקווין.
מבוסס בחלקו על שתי קשתות סיפור - "אקס-מן: סאגת הפניקס האפלה" של כריס קלרמונט ו"אקס-מן: מחוננים" של ג'וס וידון.
העלילה עוקבת אחר תרופה לגן המוטאנטי שגורמת להשלכות מרחיקות לכת בין בני האדם הרגילים למוטאנטים, ועל חזרתה לחיים של ג'ין גריי.
הסרט הפך לשובר קופות כאשר הכניס יותר מכ-459 מיליון דולר ונחשב למצליח ביותר מבחינת הכנסות והיה מועמד לשישה פרסי סאטורן, מתוכם זכה בקטגוריית שחקנית המשנה (פמקה ינסן).
אולם, למרות הצלחתו הוא קיבל ביקורות מעורבות בשל רמת התסריט הנמוכה וסגנון הסרט.
חברת התרופות מעבדות וורת'ינגטון מפתחת נסיוב המדכא את הגן המוטאנטי אשר מעניק למוטאנטים את כוחותיהם ומייחד אותם משאר מבני האדם.
התרופה מופקת מדמו של ילד מוטאנט שהכוח המוטאנטי שלו הוא דיכוי מוטציות אצל אחרים.
בשעה שהתרופה מוצעת לכל אשר חפץ בכך, ביניהם רוג, יש כאלה המתנגדים לפתרון סופי זה, ביניהם מגנטו, המגייס צבא ומזהיר את נאמניו שתרופה זו היא אמצעי לטיהור אתני של המוטאנטים.
סייקלופס אבל על מותה של ג'ין גריי, והוא מגיע לאגם אלקליי, היכן שג'ין מתה בסוף הסרט הקודם.
לפתע, ג'ין עולה ממעמקי האגם והורגת אותו.
פרופסור אקסבייר חש בסכנה ושולח את וולברין ואת סטורם לחקור את האגם.
הם מוצאים את גופה המעולף של ג'ין ואוספים אותה אליהם.
אקסבייר מסביר שכאשר ג'ין הקריבה את חייה, היא שחררה אישיות חבויה לה היא קוראת "פניקס".
וולברין מגלה שג'ין היא לא אותה אחת שהכיר, והיא נמלטת מהאחוזה לבית ילדותה.
מגנטו, המגלה אודות כוחותיה החזקים של ג'ין, פוגש באקסבייר בביתה.
השניים מנסים להוכיח לה את נאמנותם, אך הפניקס משתלטת עליה, הורגת את אקסבייר ועוזבת עם מגנטו.
מגנטו מרים את גשר הזהב בסן פרנסיסקו ומנחית אותו יחד עם צבאו בכלא אלקטרז, שם מוחזק הילד שמדמו מייצרים את הנסיוב.
חבורת האקס-מן מתלכדת יחדיו כדי להילחם במגנטו ובצבאו, וחיה מצליח להזריק למגנטו את התרופה ובכך הופך אותו לאדם רגיל.
ג'ין גריי משחררת את כוחותיה ההרסניים ו-וולברין - היחידי שמסוגל לעמוד בפני כוחותיה הודות לכוחות ההתחדשות והריפוי העצמי שלו - הורג אותה לאחר שהיא משיגה שליטה זמנית בפניקס ומתחננת שיציל אותה.
לבסוף, בית הספר לצעירים מחוננים ממשיך לפעול, עם סטורם כמנהלת ראשית.
חיה ממונה כשגריר ל, רוג חוזרת ומודיעה שהיא לקחה את התרופה.
מגנטו נראה משחק שחמט בגן ציבורי, וכאשר הוא ממקד את ידו על כלי שחמט, הכלי זז, מה שמרמז כי כוחותיו שבים אליו וכי התרופה אינה קבועה.
בסצנה שאחרי הכתוביות, ד"ר מוירה מק'טאגרט בודקת חולה הנמצא בתרדמת, שמתעורר וקורא לה בשמה הפרטי, מה שמרמז שצ'ארלס אקסבייר העביר את תודעתו אל החולה.
יו ג'קמן - ג'יימס ג'ימי "לוגאן" האולט/וולברין, מוטאנט קנדי לוחמני ומחוספס שנולד עם חושים מחודדים, טופרים נשלפים בידיו ויכולת ריפוי עצמי שאיפשר את השתלתה של מתכת האדמנטיום הבלתי שבירה לתוך מערכת השלד שלו.
מתבודד מטבעו, לוגאן ניצב בפני ההחלטה האם להנהיג את האקס-מן.
האלי ברי - אורורו מונרו/סטורם, אחת מהמורים הוותיקים של אקסבייר, שמשמשת כמנהיגה בשטח בהיעדרו של סייקלופס.
בעלת יכולות שליטה במזג האוויר.
פטריק סטיוארט - צ'ארלס אקסבייר/פרופסור אקס, מייסד בית הספר לצעירים מחוננים ומוטאנט רב-עצמה בעל יכולות טלפתיה.
המומחה העיקרי למוטציה גנטית, ששואף לדו-קיום בין בני אדם רגילים למוטאנטים.
מת בשלב מוקדם בסרט על ידי ג'ין גריי (הפניקס).
אינה יכולה לשלוט בכוח זה, מה שגורם לה למתחים ביחסים בינה לבין בובי.
קלסי גראמר - ד"ר הנרי "האנק" מק'קוי/חיה, תלמיד לשעבר בבית הספר לצעירים מחוננים, כעת חבר הקבינט של ארצות הברית בתור המזכיר לענייני מוטאנטים.
מדען מבריק, ובשל יכולתו המוטאנטית מחזיק בחושים חדים ויכולות חייתיות המקנות לו חזות פרוותית כחולה.
ג'יימס מרסדן - סקוט סאמרס/סייקלופס, המנהיג בשטח של קבוצת אקס-מן.
מפיק אנרגיה חסרת שליטה מעיניו, מה שמאלץ אותו ללבוש משקפי מגן.
נמצא במערכת יחסים עם ג'ין גריי, שעם חזרתה לחיים כפניקס היא הורגת אותו בשלב מוקדם בסרט.
שון אשמור - בובי דרייק/אייסמן, מוטאנט צעיר בעל יכולת להקפיא אובייקטים וליצור קרח.
אליוט פייג' - קיטי פרייד/שאדוקאט, מוטאנטית צעירה בעלת היכולת לעבור דרך חומרים מוצקים.
מתחבבת על אייסמן, מה שמוסיף למתחים בינו לבין רוג.
דניאל קדמור - פיטר רספוטין/קולוסוס, מוטאנט בעל היכולת להפוך את עורו לפלדה אורגנית, מה שמעניק לו כוח על-אנושי וחסינות לפגיעות וטמפרטורות קיצוניות.
בן פוסטר - וורן וורתינגטון השלישי/אנג'ל, בנו המוטאנט של תעשיין אמיד, בעל זוג כנפיים המקנות לו יכולת תעופה.
איאן מקלן - אריק לנשר/מגנטו, ניצול שואה, יהודי-גרמני, מנהיג ומייסד אחוות המוטאנטים.
מנהל מלחמה על בני האדם הרגילים בשם עליונות מוטאנטית.
בעל יכולות לשלוט בשדות מגנטיים ובמתכות, מה שהופך אותו למוטאנט רב-עוצמה.
פמקה ינסן - ג'ין גריי/פניקס, חברה לשעבר של האקס-מן, חוזרת לחיים ונכנעת לכוחה המשחית של הפניקס, אישיות אפלה שהייתה חבויה בה בעלת כוח טלפתי וטלקינטי בלתי מוגבל המסוגל לגרום להרס רב.
רבקה רומיין - רייבן דארקהולם/מיסטיק, סגניתו של מגנטו, בעלת היכולת המוטאנטית של שינוי צורה וחיקוי מראם של אחרים.
קופצת לפני חץ תרופה שנועד למגנטו ומאבדת את כוחה המוטאנטי.
בשל כך, מגנטו נוטש אותה.
ארון סטנפורד - ג'ון אלרדייס/פיירו, תלמיד לשעבר בבית הספר לצעירים מחוננים שנוטר טינה לאייסמן.
בעל יכולת מניפולציה על אש אותה הוא מפעיל דרך השימוש במציתים.
ויני ג'ונס - קיין מארקו/ג'אגרנוט, פושע שמגויס לאחוות המוטאנטים.
חזק ומהיר ביותר, וברגע שהוא צובר תאוצה הוא בלתי ניתן לעצירה.
אריק דיין - ג'יימי מדרוקס/המשוכפל, מוטאנט וגנב שגויס אל אחוות המוטאנטים, מסוגל לשכפל את גופו מספר רב של פעמים.
בנוסף, מספר שחקנים מופיעים בהופעות אורח.
דניה ראמירז, מיילינג מלאנקון וקן ליונג מגלמים את קאליסטו, פסיילוק וקוויל, בהתאמה - חברי כנופיית אומגה אשר חוברים לאחוות המוטאנטים של מגנטו.
שוהרה אע'דאשלו מגלמת את ד"ר קביטה ראו, מדענית שעובדת במעבדות וורתינגטון על תרופת המוטאנטים.
שאונה קיין וקיאה וונג שבות לגלם את דמויותיהן של סיירין וג'ובילי.
יוצרי הקומיקס סטן לי וכריס קלרמונט מופיעים בתחילתו של הסרט כשכניה של ג'ין גריי הצעירה וקיידן בויד בהופעת קמע.
הסרט זכה לציון 57% באתר הביקורות Rotten Tomatoes, בהתבסס על 227 ביקורות (131 מתוכן "טריות", בעוד 98 מתוכן "רקובות"), כאשר נמתחה ביקורת שלילית על איכותו של הסרט יחסית לשני קודמיו: "הבמאי ברט ראטנר מחליף את הלב ואת הרגשות (ואת פיתוח הדמויות) של סרטי אקס-מן הקודמים באקשן ופיצוצים.
הסרט יכול עדיין לספק הנאה, אבל הצופים באמת צריכים לקוות שזה יהיה המפלט האחרון".
אקס-מן: אפוקליפסה הוא סרט גיבורי-על אמריקאי משנת 2016, בבימויו של בריאן סינגר.
המבוסס על דמויות האקס-מן המופיעות בסדרת הקומיקס "עלייתו של אפוקליפס" מבית פוקס ומארוול קומיקס.
זה הסרט התשיעי בסדרת סרטי אקס-מן, ומהווה סרט המשך ל-"אקס-מן: העתיד שהיה".
בסרט מככבים השחקנים: ג'יימס מק'אבוי, רוז ביירן, ניקולס הולט, מייקל פסבנדר, אוסקר אייזק, קודי סמית-מקפי, ג'ניפר לורנס, אוון פיטרס, אוליביה מאן, סופי טרנר, טיי שרידן, אלכסנדרה שיפ, בן הארדי ולאנה קונדור.
זכה לביקורות מעורבות מצד מבקרי קולנוע, מעריצי הקומיקס שיבחו אותו ברחבי הרשתות החברתיות.
הכנסותיו עמדו על כ-425 מיליון דולר לעומת תקציב הפקה של כ-178 מיליון דולר.
משחר התרבות, המוטאנט הראשון אפוקליפס היה מושא לסגידה מתוקף כוחו ועוצמתו.
כשהוא מתעורר לאחר אלפי שנות תרדמת, הוא מתאכזב מהעולם שמתגלה לו ומגייס חיל מוטאנטים כדי להשמיד את המין האנושי וליצור סדר חדש בעולם, בו הוא ימלוך.
בעוד גורל העולם תלוי על בלימה, רייבן מסתייעת בפרופסור אקס כדי להוביל צוות של אקס-מן צעירים במסע לעצור את אפוקליפס ולהציל את האנושות.
המוטאנט עין סבאח נור, הידוע גם כאפוקליפס בידי רבים, שולט במצרים העתיקה אך נבגד על ידי משרתיו ונקבר למשך אלפי שנים בעוד תומכיו, ארבעת פרשי האפוקליפס, מושמדים.
לפתע, בשנת 1983 מעירה אותו אגודה סודית של כמרים שמאמינים בו.
הוא מאמין שבהיעדרו האנושות נחלשה ולכן מחליט להרוס אותה על מנת לשקמה.
אפוקליפס יוצא לגייס פרשים חדשים ומתחיל בגיוסה של המוטנטית אורורו מונרו, אמריקאית ממוצא קנייתי המסוגלת לשלוט במזג האוויר, חיה בקהיר וגונבת ארנקים מאנשים.
בינתיים המוטאנטית רייבן דרקהולם, חוקרת מועדון אגרוף מחתרתי ומוצאת את אנג'ל (בשמו האמיתי וורן וורתינגטון השלישי), מוטאנט בעל זוג כנפיים גדולות הנאבק בנייטקרולר, בעל היכולת להיעלם ולהופיע במקום אחר.
עין סבאח נור מגיע לרפא את אנג'ל הפצוע ומעניק לו כנפיים חדשות מתכתיות וקורא לו ארקאנג'ל ומגייס אותו כחבר שני בחבורת הפרשים שלו.
המוטאנט אלכס סאמרס לוקח את אחיו הנער סקוט, בעל היכולת לירות קרני אנרגיה מעיניו, אל פרופסור צ'ארלס אקסבייר ואל בית הספר לילדים מחוננים שלו במחוז ווסצ'סטר שבמדינת ניו יורק, היכן שאקסבייר והאנק מקוי מלמדים אותו לשלוט ביכולותיו.
סקוט פוגש בבית הספר את ג'ין גריי, הניחנת ביכולות טלקינטיות של קריאת מחשבות והשניים נמשכים זה לזה למרות הניגודים ביניהם.
רייבן מזהירה את אקסבייר בקשר לסבאח נור ומביאה אליו את נייטקרולר.
אקסבייר ואלכס מתייעצים עם מוירה מק'טאגרט על מנת ללמוד על מוצאו של סבאח נור מבלי שהם מודעים לכך שהגנרל ויליאם סטרייקר רוקח נגדם מזימות.
בינתיים סבאח נור ואורורה מונרו (המכנה עצמה סטורם), מגייסים לשורותיהם את אליזבת בראדוק, העובדת עבור לוכד מוטאנטים בשם קאליבן.
אפוקליפס מעניק לה את השם פסיילוק.
בפולין, אריק לנשר (מגנטו) יורד למחתרת וחי בזהות בדויה ובשלווה עם רעייתו מגדה ובתו נינה.
אחרי שהציל עובד ממוות במפעל לעיבוד פלדה, כוחותיו נחשפים ועמיתיו מלשינים עליו למשטרה.
הרשויות המבקשות לעצור אותו בשל מעורבותו באירועים שהתרחשו במדשאות הבית הלבן חוטפות את בתו (גם היא מוטאנטית, ויכולתה היא לתקשר עם בעלי חיים), אף על פי שאריק מוכן להסגיר את עצמו, משפחתו נהרגת מירי השוטרים.
אריק אבל, כואב וכועס - הורג את כל השוטרים.
סבאח נור מגיע אל אריק הפגוע ומצרף אותו לחבורתו.
פיטר מקסימוף, מוטאנט בעל מהירות-על, מגלה שהוא בנו של מגנטו, ובמטרה למצוא את מגנטו הוא פונה לאקסבייר בבקשת עזרה.
כאשר סקוט, ג'ין, נייטקרולר והמוטאנטית ג'ובילי לי יוצאים לראות בקולנוע את הסרט "שובו של הג'דיי", אפוקליפס חוטף את אקסבייר ובעזרת כוחותיו משתמש בקסדת הסריברו על מנת לאלץ את מנהיגי העולם לשגר את ראשי הקרב הגרעיניים לחלל על מנת שלא ניתן יהיה להשתמש בהם כנגדו.
אפוקליפס אז משמיד את האחוזה ובמהלך פיצוץ האחוזה אלכס נהרג ופיטר מחלץ את השוהים במקום.
סטרייקר לוכד את התלמידים מאחר שהוא מאמין שהם היו מעורבים במתקפה של סבאח נור.
הוא לוקח אותם אל מתקן נשק אקס על מנת לבצע עליהם ניסויים.
סקוט, ג'ין ונייטקרולר נמלטים בחשאי.
בשיטוט במתקן ג'ין מוצאת את נשק X כשמוחו נשטף והוא נהפך לחלק מנשקו של סטרייקר.
ג'ין משחררת אותו והוא יוצא לטבוח בחייליו של סטרייקר לפני שהוא נמלט בעצמו מהמתקן אחרי שג'ין משיבה לו חלקית את זכרונו ואת זהותו כלוגאן.
ג'ין וסקוט משחררים את התלמידים ומתאחדים עם האנק.
עד מהרה הם מגלים שאפוקליפס ופרשיו התמקמו בקהיר והם יוצאים לחלץ את אקסבייר.
אפוקליפס מלמד את אריק כיצד לשלוט באדמת כדור הארץ שכן הקרקע מכילה יסודות מתכתיים רבים.
אריק יוצר שדה מגנטי עצום בכל רחבי כדור הארץ וגורם בהדרגתיות להרס עצום.
בינתיים, אפוקליפס כולא את אקסבייר בתוך הפירמידה במטרה להעביר את תודעתו אל אקסבייר כדי לזכות ביכולת לקרוא מחשבות ולשלוט דרכן בכל היצורים החיים.
אקסבייר מאבד את שיערו בתהליך.
נייטקרולר מחלץ את אקסבייר לאחר עימות עם אנג'ל, שקיבל את ההוראה להגן על אפוקליפס.
במקום מפלטו של סבאח נור, אריק משתמש ביכולותיו על מנת לשלוט בשדות המגנטיים של כדור הארץ, תוך שהוא גורם להרס נרחב ולחורבן המוני.
רייבן משכנעת את אריק להתייצב לצד האקס-מן אחרי שהיא אומרת לו שיש לו עדיין משפחה להילחם למענה ושלא איבד את הכל.
היא מצפה שפיטר ירמוז לאריק שהוא בנו האובד, אך הוא נמנע מלעשות זאת.
אריק נזכר בשיחותיו עם אקסבייר שבהם אקסבייר אומר לו שהוא מאמין בו.
לאחר מכן, אפוקליפס מתעמת עם פיטר ורייבן ומצליח לגבור עליהם בזמן ששאר חברי האקס-מן מגיעים להילחם בארבעת פרשיו של אפוקליפס.
אפוקליפס חושף את מקום מחבואו של אקסבייר הפצוע, אך אריק מונע ממנו לפגוע באקסבייר ומטיל עליו סילון מתכת שמרתק אותו למקומו.
סטורם מתוודעת להשלכות מעשיה ומחליפה צד אף היא, בעוד פסיילוק נמלטת אך אנג'ל נהרג במהלך הקרב.
בינתיים אפוקליפס מתעמת עם אקסבייר שנכנס לתוך מוחו, וכמעט מביס אותו, אך אקסבייר מצליח לגייס את ג'ין.
ג'ין נכנסת להתעמת מול אפוקליפס כדי לחלץ את אקסבייר.
היא לומדת מאקסבייר כי סבאח נור בעצם נחלש לאחר שהיה מאות שנים בתוך גוף אחד.
ג'ין ואריק מאחדים כוחות בעודם מחלישים את שריונו של אפוקליפס, ואז אקסבייר משכנע את ג'ין להשתמש בכוח האמיתי שלה.
כאשר אפוקליפס מנוטרל וצורתו האמיתית נחשפת, אריק משפד אותו בחתיכות מתכת וג'ין שורפת אותו עד שלא נשאר ממנו זכר.
לפני שאפוקליפס מושמד הוא מכריז שהכול נחשף, זאת אומרת כי כוחה האמיתי של ג'ין אכן יכול להיות הרסני.
אריק וג'ין משתמשים בכוחותיהם כדי לבנות מחדש את אחוזתו של אקסבייר ואת בית הספר לילדים מחוננים.
אקסבייר מפתח מערכת יחסים עם מוירה.
פיטר וסטורם מצטרפים לחבורת האקס-מן כאשר פיטר מחליט שלא לספר לאריק שהוא בנו.
סקוט, ג'ין, האנק, סטורם, נייטקרולר, פיטר ורייבן עוטים את מדיהם חדשים כחברי האקס-מן כאשר אקסבייר מאמן אותם בחדר הסכנה כיצד להיאבק בזקיפי הסנטינל.
בסצנה שאחרי הכתוביות, אל מתקן נשק האקס הנטוש פורצת יחידה צבאית שמתחילה באיתור והעתקת כל מידע שהושאר בשטח מהניסויים שביצע סטרייקר במחקר המוטאנטים שלו, זאת בשם תאגיד אסקס.
ג'יימס מק'אבוי - צ'ארלס אקסבייר/פרופסור אקס: מוטאנט אנגלי בעל המוח החזק ביותר בכדור הארץ אשר לו יכולות מנטליות מפותחות בצורה על-אנושית המאפשרות טלפתיה ושליטה במחשבות, מנהל "בית הספר לילדים מחוננים" מייסד צוות גיבורי-העל "אקס-מן", שבו היה בעבר גם חבר, אשר משמש לצוות כמנהיג רוחני.
מייקל פסבנדר - אריק לנשר/מגנטו: מוטאנט גרמני ממוצא יהודי, ניצול שואה אשר איבד את כל משפחתו, אשר לו יכולות שליטה באלקטרומגנטיות ובשדה המגנטי, מייסד צוות גיבורי-העל "אקס-מן", שבו היה בעבר גם חבר, אשר פנה לדרך אחרת ונהיה לבעל בריתו של אפוקליפס ולאחד מפרשיו.
ג'ניפר לורנס - רייבן דארקהולם/מיסטיק: מוטאנטית מסתורית אשר לה יכולת שינוי צורה על פי מראה, מייסדת צוות גיבורי-העל "אקס-מן", שבו הייתה בעבר גם חברה, אשר משמשת כמנהיגה.
אוסקר אייזק - עין סבאח נור/אפוקליפס: מוטאנט עתיק בן אלפי שנים שחושב עצמו לאל וספג כוחות-על רבים ממוטאנטים אחרים במהלך שנות שלטונו במצרים העתיקה.
ניקולס הולט - האנק מק'קוי/חיה: מוטאנט אמריקאי בעל אינטלקט ברמה גאונית אשר לו פיזיולוגיה חייתית המקנה לו כוח, מהירות, סיבולת וחושים על-אנושיים וכן גם טופרים ושיניים חדות כתער, מדען במקצועו המשמש מורה למדעים ב"בית הספר לילדים מחוננים" ומייסד צוות גיבורי-העל "אקס-מן", שבו היה בעבר גם חבר.
אוון פיטרס - פיוטר מקסימוף/קוויקסילבר: מוטאנט אמריקאי אשר לו יכולת מהירות על-אנושית, בנו של אריק.
סופי טרנר - ג'ין גריי: מוטאנטית אמריקאית אשר לה יכולות טלקינזיס נרחבות וטלפתיה מתקדמת המארחת בגופה את ישות "פניקס", תלמידה ב"בית הספר לילדים מחוננים".
טיי שרידן - סקוט סאמרס/סייקלופס: אחיו של האבוק, מוטאנט אמריקאי אשר לו יכולת יריית מטחי אנרגיה חזקים מתוך עיניו, תלמיד ב"בית הספר לילדים מחוננים".
אלכסנדרה שיפ - אורורו מונרו/סטורם: מוטאנטית מצרית אשר לה היכולת לשלוט במזג האוויר, אחת מפרשיו של אפוקליפס.
אוליביה מאן - אליזבת' בראדוק/פסיילוק: מוטאנטית בעלת היכולת ליצור נשקי אנרגיה ולהתעתק במרחב (טלפורטציה).
בן הארדי - וורן קנת' וורת'ינגטון השלישי/אנג'ל: מוטאנט בעל כנפי מלאך שמשמש כגלדיאטור בעל כורחו.
קודי סמית-מקפי - קורט וגנר/נייטקרולר: מוטאנט גרמני בעל מראה שד (רגליים בנות שתי אצבעות, ידיים בנות שלוש אצבעות, עיניים צהובות וזנב אחיזה גמיש) אשר לו יכולת טלפורטציה.
לוקאס טיל - אלכס סאמרס/האבוק: אחיו של סקוט, בעל יכולת לירות מטחי אנרגיה מגופו.
אלכס היה חבר הצוות האקס-מן הראשון שהקים אקסבייר בסרט אקס-מן: ההתחלה.
לאנה קונדור - ג'וביליישן לי/ג'ובילי: מוטאנטית ותלמידה צעירה בבית הספר של אקסבייר.
רוז ביירן - מוירה מק'טאגרט: סוכנת CIA ואהובתו של אקסבייר.
מוניק גנדרטון, וורן שרר, רושל אוקויה ופרייזר אייצ'סון - ארבעת הפרשים.
יו ג'קמן - ג'יימס לוגאן האולט/וולברין/נשק X: מוטאנט קנדי בעל יכולות החלמה מואצת וריפוי עצמי וחושים חייתיים, ובעקבות ניסויים שנערכו בו, שלד גופו מצופה אדמנטיום רב עוצמה ובידיו טפרים נשלפים המצופים גם הם באדמנטיום.
ג'וש הלמן - ויליאם סטרייקר: קצין צבאי השונא מוטאנטים ושואף להכחידם.
בדצמבר 2013, הבמאי בריאן סינגר הכריז בחשבון הטוויטר שלו כי סרט המשך ל"אקס-מן: העתיד שהיה" ייקרא "אקס-מן: אפוקליפס" (X-Men: Apocalypse) ומיועד לצאת לאקרנים ב-27 במאי 2016. לדברי סינגר, הסרט יתמקד במקורותיהם של המוטאנטים ויתרחש בתחילת שנות ה-80 של המאה ה-20.
דן האריס ומייקל דוהרטי נשכרו לכתוב את התסריט.
ג'יימס מק'אבוי, מייקל פסבנדר, ניקולס הולט, ג'ניפר לורנס ואוון פיטרס שבים לגלם את דמויותיהם מהסרט "אקס-מן: העתיד שהיה" וכן יופיעו גרסאות צעירות של סייקלופס, ג'ין גריי וסטורם.
באוקטובר 2014 לוהק אוסקר אייזק לתפקיד אפוקליפס, הנבל הראשי בסרט.
צילומי הסרט החלו באפריל 2015 במונטריאול, קנדה והושלמו אומנם בספטמבר 2015, אך כללו גם צילומי השלמה בינואר 2016.
בספטמבר 2014 שוחרר סרטון ויראלי לסרט בשם "Homo Sapiens Superior" המציג דיווח חדשותי על אירועים בלתי מוסברים.
בקיץ 2015, הודלף לרשת הטריילר הרשמי שהוצג בכנס קומיק-קון, בסן דייגו.
במאי 2016, המפיק סיימון קינברג אישר כי עלילת סרט ההמשך תתרחש בשנות ה-90 ותתבסס על קשת הסיפור "סאגת הפניקס האפלה".
הסרט יצא לאקרנים בפברואר 2019.
אקס-מן: העתיד שהיה הוא סרט גיבורי-על אמריקאי בלייב אקשן של פוקס מ-2014. הסרט בוים על ידי בריאן סינגר, והתסריט נכתב על ידי סיימון קינברג.
הסרט מבוסס על הקומיקס "ימי עבר עתידי" בסדרת האקס-מן של כריס קלרמונט וג'ון ביירן בהוצאת חברת ההוצאה לאור מארוול קומיקס, ומהווה חלק מסדרת סרטי "אקס-מן".
עלילת הסרט נעה בין שתי תקופות המתקשרות באמצעות מסע בזמן של וולברין, בו הוא מנסה לשנות את ההיסטוריה, זאת באמצעות עצירת רייבן מלהתנקש בחייו של המדען בוליבר טראסק, מעשה שבדיעבד יוביל את ממשלת ארצות הברית לפתח את תוכנית זקיפי הסנטינל שתוביל להשמדת גזע המוטאנטים.
הסרט כולל בו את צוות השחקנים של שני הסרטים יחדיו.
"אקס-מן: העתיד שהיה" זכה להצלחה רבה, וגרף בקופות ברחבי העולם הכנסות של $747,862,775, אותו הן דירגו כסרט השישי בהכנסותיו לשנת 2014 והסרט בעל ההכנסות הגבוהות ביותר בסדרת סרטי אקס-מן.
בנוסף להצלחה מסחרית זו, הסרט זכה גם לשבחים ביקורתיים רבים, וכך לדוגמה באתרי הסקירה "Rotten Tomatoes" ו-"Metacritic" הוא זכה לציונים של 91% ו-74, בהתאמה.
הסרט היה מועמד לפרס אוסקר לאפקטים הטובים ביותר בטקס פרסי אוסקר ה-87 אך לא זכה בפרס.
בעתיד דיסטופי בשנת 2023, רובוטים הידועים בשם "סנטינלים" מחסלים מוטאנטים ומדכאים בני אנוש העתידים לפתח גנים מוטאנטיים.
בבונקר מחתרתי במוסקבה, קבוצת מוטאנטים קטנה המורכבת מוורפאת', בלינק, סאן-ספוט, קולוסוס, אייסמן, בישופ וקיטי פרייד פוגשת בגדוד סנטינלים.
הקבוצה מצליחה להתחמק מהסנטינלים, הודות לאזהרה שנתנה על ידי תודעתו של בישופ, שנשלחה אחורה בזמן על ידי פרייד, על מנת שיזהיר את חבריו מהגדוד המתקרב, ובכך למעשה המפגש מעולם לא התרחש.
מאוחר יותר במנזר סיני, הקבוצה הקטנה פוגשת בסטורם, וולברין, פרופסור אקס ומגנטו.
פרייד מספרת אודות יכולותיה, לשביעות רצונם של הפרופסור ומגנטו.
בהחלטה משותפת, שתי הקבוצות מחליטות לשלוח אחורה בזמן את וולברין, לשנת 1973, בה מיסטיק רצחה את המדען מפתח הסנטינלים בוליבר טראסק, מעשה שהוביל לזירוז בניית הסנטינלים בידי ממשלת ארצות הברית וכך בדיעבד גם לעתיד ההרסני.
מטרתו של וולברין היא למצוא את מיסטיק ולמנוע ממנה לרצוח את טראסק, והפרופסור ומגנטו ממליצים לו להיעזר בגרסותיהם הצעירות.
פרייד מפעילה את כוחותיה ושולחת את וולברין לעבר, שלהפתעתו מתעורר בשנת 1973 ומגלה כי המעבר בזמן הצליח.
הוא יוצא לאחוזת אקס, ושם הוא פוגש בצ'ארלס אקסבייר ובהאנק מק'קוי.
הוא מגלה כי בית הספר של אקסבייר נסגר בשל התגייסותם של מרבית התלמידים לצבא לצורך הלחימה במלחמת וייטנאם, דבר ששבר את אקסבייר נפשית, כשלא די בכך שהפך למשותק ברגליו לאחר שנורה בגבו.
הוא החל ליטול סם מיוחד, אותו רקח מק'קוי, שהחזיר לו את היכולת ללכת אך כתופעת לוואי גרם לו לאבד את יכולותיו הטלפתיות.
וולברין מופתע מהאירועים, ומשכנע את צ'ארלס לעזור לו למנוע את העתיד הדיסטופי.
הם מבינים כי עליהם להיעזר גם במגנטו, ועל מנת שיוכלו לשחררו מכלא הפנטגון בו נכלא לאחר שהופלל ברצח קנדי הם מסתייעים בפיטר מקסימוף, מוטאנט הניחן במהירות על-טבעית.
במקביל, טראסק מציג את תוכניתו לבניית הסנטינלים בפני הקונגרס, אך לא זוכה לתמיכה.
בינתיים בבסיס צבאי בסייגון, מיסטיק מונעת מויליאם סטרייקר לגייס למחקר המוטאנטים של טראסק את אלכס סאמרס/האבוק, מורטימר טוינבי ואריק גיטר, ושולחת אותם בחזרה לבתיהם בארצות הברית.
כאשר היא עצמה חוזרת לארצות הברית, היא מגלה במשרדו של טראסק ניסויים מזוויעים על מוטאנטים, בין היתר עזאזל, אמה פרוסט ואנג'ל סלבדור.
מזועזעת, היא מקבלת את ההחלטה לרצוח אותו ויוצאת בעקבותיו לפסגת השלום בפריז, שם טראסק מעוניין להציג בפני בכירים צבאיים את תוכניתו לבניית הסנטינלים.
בינתיים, וולברין, אקסבייר ומק'קוי משחררים בעזרתו של מקסימוף את מגנטו מהכלא, ולאחר שהם מספרים לו על העתיד ההרוס שברצונם למנוע הוא מצטרף אליהם.
הם יוצאים במטוסו הפרטי של אקסבייר לפריז, בעקבות מיסטיק.
במהלך הטיסה, אקסבייר מאשים את מגנטו, שנטש אותו עשור קודם עם מיסטיק בעקבותיו, ובכך גרם לעתיד הדיסטופי, ובין השניים מתפתח ריב.
לבסוף הם משלימים ואף משחקים שחמט יחד.
בפריז, בכירים צבאיים מנהלים את פגישת המשא ומתן הסופית לסיום המלחמה בווייטנאם, כשלפתע טראסק פורץ לחדר ומציג את תוכניתו לבניית הסנטינלים.
בעת דבריו, הוא מפעיל מכשיר המגלה מוטאנטים בקרבת מקום, וחושף את מיסטיק בפגישה כשהיא מחופשת למפקד וייטנאמי, אותו רצחה אמש.
היא נלחמת בחיילים, עד שהיא מגיעה לטראסק עצמו כדי לרצוח אותו, כשלפתע מופיעים וולברין, אקסבייר, מק'קוי ומגנטו.
היא נעצרת, אך מגנטו מחליט לירות בה כדי להורגה, מתוך אמונה שרק כך העתיד הדיסטופי יימנע.
היא מצליחה להימלט, אם כי פצועה.
קטטת המוטאנטים בפגישת הבכירים הצבאיים מסוקרת בטלוויזיה, וחושפת בפני העולם כולו את קיומם של המוטאנטים.
הזעזוע והפחד הנזרע בקרב אזרחי העולם גורם לנשיא ארצות הברית ריצ'רד ניקסון לאשר את תוכנית בניית הסנטינלים חרף דחייתה בקונגרס, לשביעות רצונו של טראסק.
המדענים של "תעשיות טראסק" חוקרים את אזור הקטטה בפריז, ומוצאים שרידי דם של מיסטיק כתוצאה מהירי של מגנטו, בהם הם משתמשים לשיפור יכולות הסנטינלים.
בנוסף לכך, המדענים מתחילים בבנייה מזורזת של אבות טיפוס עבור טקס חניכה מיוחד בבית הלבן, וכאשר אלו נשלחים, מגנטו פורץ למקום אחסונם ומשלב את גוף הפולימר שלהם עם פלדה.
במקביל, וולברין, אקסבייר ומק'קוי חוזרים לאחוזת אקס.
שם, אקסבייר מחליט שלא לצרוך את הסם המיוחד הנותן לו את היכולת ללכת, ובכך כוחותיו שבים.
עם כוחותיו, אקסבייר פונה לגרסתו העתידית דרך וולברין כדי לקבל ייעוץ, ולאחר מכן הוא מפעיל את המתקן לאיתור מוטאנטים "סרברו" על מנת לאתר את מיסטיק, ומגלה כי היא בדרכה לטקס החניכה בבית הלבן, במטרה לרצוח את טראסק כפי שתכננה עוד קודם.
בעקבותיה, השלושה טסים גם כן לבית הלבן.
שם, הנשיא ניקסון מציג לראווה את הסנטינלים, כשלפתע מגנטו מנחית על הבית הלבן כמתרס את אצטדיון הבייסבול "קנדי".
הוא תוקף את קהל הטקס בעזרת הפלדה אותה השתיל בסנטינלים, וגורם להרס וחורבן.
הוא נאבק במק'קוי, ומביס את וולברין על ידי השלכתו לנהר הפוטומק כשהוא דקור במוטות פלדה בכל גופו.
בינתיים בעתיד הדיסטופי, המאורעות בעבר גורמים לוולברין לפצוע את פרייד בעוד שהיא שומרת על תודעתו מרחפת בזמן, וגדודי סנטינלים מאתרים את המוטאנטים ותוקפים אותם.
בחזרה בשנת 1973, מגנטו מאתר את הנשיא בבונקר פלדה תת-קרקעי, והנשיא יוצא לקראתו.
הנשיא מתגלה למעשה כמיסטיק, והיא יורה במגנטו.
לאחר מכן, היא מכוונת את אקדחה לטראסק כדי להורגו כפי שרצתה עוד קודם, אך אקסבייר משכנע אותה שלא לעשות כך ולהפוך לגיבורה.
אריק נמלט, ולאחריו מיסטיק נעלמת.
כמו כן, טראסק נעצר בשל "מכירת סודות צבאיים", וכשהשלכות מהאירוע תוכנית הסנטינלים מתבטלת, ובכך העתיד הדיסטופי מתבטל.
וולברין מתעורר בעתיד, ומגלה כי הצליח למנוע את הדיסטופיה, כשהוא היחיד שבכלל מודע לקיומה המוחשי.
הוא פוגש בחבריו שכביכול מתו, ומגלה כי נסיעתו לעבר אף גרמה ליצירתה של היסטוריה חדשה, זאת כאשר הוא פוגש בסקוט סאמרס ובג'ין גריי, שמתו באירועי הסרט "אקס-מן 3: המפלט האחרון".
לאחר מכן, הוא פוגש בפרופסור אקס בבקשה לעדכון היסטורי, והפרופסור מבין כי וולברין שנשלח לעבר שב.
בסצנה שאחרי הכתוביות, קהל רב של אנשים מתאסף בחרטום מדבר סיני במצרים ושר מזמור לעין סבאח נור העטוי גלימה, אשר משתמש ביכולת טלקינזיס על מנת לבנות פירמידה כשארבעת פרשיו מגבים אותו מאחור.
יו ג'קמן - לוגאן/וולברין, מוטאנט קנדי בעל יכולות החלמה מואצת וריפוי עצמי וחושים חייתיים, ובעקבות ניסויים שנערכו בו, שלד גופו מצופה אדמנטיום רב עוצמה ובידיו טפרים נשלפים המצופים גם הם באדמנטיום.
ג'יימס מק'אבוי ופטריק סטיוארט - צ'ארלס אקסבייר/פרופסור אקס, מוטאנט אנגלי בעל המוח החזק ביותר בכדור הארץ אשר לו יכולות מנטליות מפותחות בצורה על-אנושית המאפשרות טלפתיה ושליטה במחשבות.
את גרסתו הצעירה של אקסבייר בעבר מגלם מק'אבוי, בעוד את זו המבוגרת בעתיד מגלם סטיוארט.
מייקל פסבנדר ואיאן מקלן - אריק לנשר/מגנטו, מוטאנט גרמני ממוצא יהודי, ניצול שואה אשר איבד את כל משפחתו, אשר לו יכולות שליטה באלקטרומגנטיות ובשדה המגנטי המאפשרות לו תמרון מתכת ותעופה.
את גרסתו הצעירה של לנשר בעבר מגלם פסבנדר, בעוד את זו המבוגרת בעתיד מגלם מק'קלן.
ג'ניפר לורנס - רייבן דארקהולם/מיסטיק, מוטאנטית מסתורית אשר לה יכולת שינוי צורה על פי מראה.
פיטר דינקלג' - בוליבר טראסק, מדען צבאי וראש חברת "תעשיות טראסק" לפיתוח זקיפי הסנטיל להשמדת גזע המוטאנטים.
אליוט פייג' - קיטי פרייד/שאדוקאט, מוטאנטית צעירה בעלת היכולת לשנות את מצב הצבירה של גופה לשם מעבר דרך עצמים מוצקים, וכן לאחרונה גם היכולת לשלוח אחורה בזמן תודעתם של אנשים.
ניקולס הולט וקלסי גראמר - האנק מק'קוי/חיה, מוטאנט אמריקאי בעל אינטלקט ברמה גאונית אשר לו פיזיולוגיה חייתית המקנה לו כוח, מהירות, סיבולת וחושים על-אנושיים וכן גם טופרים ושיניים חדות כתער.
את גרסתו הצעירה של מק'קוי בעבר מגלם הולט, בעוד את זו המבוגרת בעתיד מגלם בקמע גראמר.
האלי ברי - אורורו מונרו/סטורם, מוטאנטית מצרית אשר לה היכולת לשלוט במזג האוויר.
שון אשמור - בובי דרייק/אייסמן, מוטאנט צעיר בעל היכולת להפחית את האנרגיה הקינטית של האטומים בגופו ובכך להפוך אותו לקרח.
אוון פיטרס - פיטר מקסימוף/קוויקסילבר, מוטאנט אמריקאי צעיר אשר לו יכולת מהירות על-אנושית.
ג'וש הלמן - ויליאם סטרייקר, קצין צבאי השונא מוטאנטים ושואף להכחידם.
עומאר סי - בישופ, מוטאנט צעיר בעל היכולת לספוג אנרגיה ולהטעין אותה לרובה המחובר לגופו.
פאן בינגבינג - בלינק, מוטאנטית יפנית צעירה בעלת היכולת ליצור שערי טלפורטציה.
בובו סטיוארט - וורפאת', מוטאנט צעיר בעל כוח, מהירות, סיבולת, רפלקסים וחושים על-אנושיים.
דניאל קדמור - פיטר רספוטין/קולוסוס, מוטאנט רוסי צעיר בעל היכולת להפוך את עורו לפלדה אורגנית מה שמקנה לו כוח וסיבולת על-אנושיים.
אדן קנטו - סאן-ספוט, מוטאנט ברזילאי צעיר בעל היכולת להקרין אנרגיה סולארית ובכך ליצור להבות אש ולעוף.
אנה פקווין - מארי/רוג, מוטאנטית צעירה בעלת היכולת לשאוב את כוחותיהם של אנשים איתם היא באה במגע.
בגרסתו הקולנועית של הסרט, רוג הופיעה בקמע בלבד בסצנת הסיום, אך במהדורה מורחבת שיצאה מאוחר יותר, היא נטלה חלק משמעותי יותר.
בסצנה בה מיסטיק מונעת מויליאם סטרייקר לגייס מוטאנטים למחקרו של בוליבר טראסק, מופיעים לוקאס טיל כאלכס סאמרס/האבוק, אוון ג'וניגקייט כמורטימר טוינבי/טואד וגרג לואו כאריק גיטר/אינק כמוטאנטים אותם היא מצילה.
בסצנת סיום הסרט בה לוגאן מתעורר בעתיד ומגלה כי הצליח למנוע את הדיסטופיה וליצור היסטוריה חדשה, מופיעים ג'יימס מרסדן כסקוט סאמרס/סייקלופס ופמקה ינסן כג'ין גריי כאנשים חיים לאחר שנהרגו באירועי הסרט "אקס-מן 3: המפלט האחרון".
בסצנות המתרחשות בעבר של שנת 1973, מארק קמאצ'ו מופיע כנשיא ארצות הברית ריצ'רד ניקסון.
בסצנה שלאחר הכתוביות, ברנדן פדר מופיע כעין סבאח נור.
כותבי הקומיקס כריס קלרמונט ולן ויין מופיעים בהופעות אורח כשני חברי סנאט בסצנות שונות.
בשנת 2006, בצאת הסרט השלישי, אמרה המפיקה לורן שולר דונר כי המשך הסדרה יתעכב, שכן על מנת להמשיך בסדרת הסרטים יהיה צורך בניהול מחודש של משא ומתן עם צוות השחקנים.
ב-2009 הודיעה דונר כי ישנן תוכניות להפקת סרט רביעי בסדרה ורמזה לתוכן של "אקס-מן: העתיד שהיה" באומרה כי "קיימים סיפורים המשתרכים על פני 40 שנים", ושיש רצון ליצור סרט שיתבסס על קשת הסיפור "אקס-מן: ימי עבר עתידי".
ב-2011, דונר הודיעה כי סרט רביעי בסדרה החל שלבי הפקה מוקדמים ונמצא בפיתוח.
פוקס המאה ה-20 ראו את "אקס-מן: ההתחלה" כחלק ראשון בטרילוגיה חדשה, ולורן שולר דונר השוותה את התוכניות לטרילוגיה החדשה לסדרת סרטי הארי פוטר המאוחרים, שהיו "אפלים ובוגרים יותר".
בינואר 2012, פוקס המאה ה-20 הכריזו על תחילת הפקתו של סרט חדש, חלק שני בטרילוגיה החדשה, בבימויו של מתיו ווהן אשר ביים את החלק הראשון.
סיימון קינברג, אשר כתב את הסרט השלישי בטרילוגיה המקורית, שב למלאכת הכתיבה.
במאי 2012, נודע כי הסרט ייצא לאקרנים ב-14 ביולי 2014, אך מאוחר יותר הוא הוקדם ל-23 במאי לאותה שנה.
צילומי הסרט החלו ב-15 באפריל 2013 ונמשכו עד ל-17 באוגוסט 2013, בעיקר במונטריאול שבקנדה.
במקור, צילומי הסרט תוכננו להתחיל עוד לפני אפריל, אך הם נדחו כמה וכמה פעמים, זאת עקב לוחות זמנים צפופים של צוות השחקנים.
צילומי השלמה נערכו בנובמבר 2013 ובפברואר 2014. עלויות ההפקה הכוללות של הסרט עמדו על כ-$200,000,000, סכום ההופך אותו לסרט השני היקר ביותר בעלויותיו של פוקס המאה ה-20, לאחר "אוואטר" מ-2009.
הצגת הבכורה של הסרט התקיימה ב-10 במאי 2014 בניו יורק.
בארצות הברית החלו הקרנות הסרט ב-23 במאי, ובישראל יום קודם לכן, ב-22 במאי.
המדיה הביתית של הסרט, DVD ו-Blu-ray, יצאה ב-14 באוקטובר, וב-14 ביולי 2015 גם יצאה לסרט מהדורה מורחבת, אשר כללה 17 דקות נוספות שהוסיפו לעלילה את דמותה של רוג.
ג'ון אוטמן, אשר עבד עם בריאן סינגר על הפסקולים של כל סרטיו, שב לעבוד איתו גל על פסקול סרט זה, וכן הוא שימש גם כעורך.
הפסקול יצא לאור ב-16 במאי 2014 בעותק דיגיטלי, וב-26 במאי בעותק פיזי.
"אקס-מן: העתיד שהיה" זכה לביקורות חיוביות למדי בקרב מבקרי הקולנוע.
אתר הסקירה "Rotten Tomatoes" העניק לסרט ציון של 91% עם ציון ממוצע של 7.5/10 בהתבסס על 285 ביקורות (258 "טריות" ו-27 "רקובות").
אתר הסקירה "Metacritic" העניק לסרט ציון של 74 עם ציון ממוצע של 7.5/10 בהתבסס על 43 ביקורות (37 חיוביות ו-6 שליליות).
שון אוקנל מאתר "Cinema Blend" העניק לסרט ארבעה וחצי כוכבים מתוך חמישה, באומרו כי "זה סרט האקס-מן הכי גדול, הכי מדהים והכי משעשע עד כה".
מגזין "Empire" העניק לסרט ארבעה מתוך חמישה כוכבים, בציינו כי זהו "סרט אקס-מן הטוב ביותר מאז השני" ואף המגזין רשם את הסרט במקום ה-17 ברשימת סרטי גיבורי-העל הגדולים בכל הזמנים.
עם זאת, בניגוד לביקורות אלו, היו גם כמה שפחות "חיבבו" את הסרט.
רובי קולין מהעיתון "The Daily Telegraph" נתן לסרט שני כוכבים מתוך חמישה באומרו כי מדובר ב"ביצה מקושקשת ביסודיות".
סימון אברמס מאתרו של רוג'ר איברט נתן לסרט שני כוכבים מתוך ארבעה, באומרו כי הסרט "מנוע ויזואלית ובעל עלילה שגרתית".
בין שני הצדדים, דורון פישלר מאתר "עין הדג" ציין את הסרט גם לחיוב וגם לשלילה, באומרו כי "סרט אקס-מן חביב, אבל לא מהגדולים.
כמה סצנות מעולות ממש, אבל הסרט בכללותו מבולגן, לא מחדש מבחינת הדמויות, והופך את ההמשכיות של הסדרה לגוש ספגטי".
בדצמבר 2013, הוכרז כי המשך, אשר יענה לשם "אקס-מן: אפוקליפסה", ייצא לאקרנים ב-27 במאי 2016. בריאן סינגר שב למלאכת הבימוי, וסיימון קינברג שב למלאכת הכתיבה.
הסרט התרחש בשנת 1983 (עשרים שנים אחרי "אקס-מן: ההתחלה" ועשרים שנים לפני "אקס-מן"), והוא התמקד במקורותיהם של המוטאנטים והציג את "לידת האקס-מן".
עלילת הסרט הציגה את מאבקם של מיסטיק והאקס-מן למען שלום העולם כנגד אפוקליפס ופרשיו המתכננים "לטהר את האנושות" בהרג כל מי שאינו מוטאנט לשם יצירת סדר עולמי חדש.
הסרט לא צלח כקודמו, ונחל כישלון חרוץ, הן קופתית והן ביקורתית.
הסרט גרף בקופות ברחבי העולם הכנסות של $526,177,338, אשר אמנם נחשבות לנמוכות בז'אנר הגיבורי-על, אך הן היו מספקות לכאורה עבור חברת ההפצה.
בנוסף לכך, הסרט גם זכה לביקורות שליליות, וכך לדוגמה באתרי הסקירה "Rotten Tomatoes" ו-"Metacritic" הוא זכה לציונים של 48% ו-52, בהתאמה.
אף על פי הכישלון, יצא לו המשך.
אקס-מן: הפניקס האפלה הוא סרט גיבורי-על אמריקאי בלייב אקשן של פוקס משנת 2019. את הסרט ביים סיימון קינברג, אשר גם כתב את התסריט.
הסרט מבוסס על הקומיקס "סאגת הפניקס האפלה" בסדרת האקס-מן של כריס קלרמונט וג'ון ביירן בהוצאת חברת ההוצאה לאור מארוול קומיקס, והוא החותם של סדרת סרטי "אקס-מן".
לאחר שמעשה הבסתו של אפוקליפס והצלת כדור הארץ מכיליון מתפרסם ברחבי העולם, צוות גיבורי-העל "אקס-מן" זוכה לשם בינלאומי והופך לסנסציה.
בגאווה גוברת ואנוכיות, צ'ארלס אקסבייר שולח את הקבוצה לפעול תחת ממשלת ארצות הברית.
באחת ממשימותיהם, הם מגיעים לחלל ונקלעים אל תוך תאונה הרת אסון.
בניסיון מר להגן על עמיתיה, ג'ין גריי סופגת את ישות "הפניקס".
אף על פי שהיא מצליחה במטרתה, בהדרגה היא מתחילה לאבד שליטה על מעשיה וליצור כאוס, וכן היא גורמת לבואו של איום אימתני בדמות חוצן משנה צורה בשם ווק.
הסרט קיבל ביקורות שליליות ברובו ורבים ממעריצי ומבקרי הסדרה ראו אותו כסיום מאכזב לסאגת האקס-מן, אם כי המשחק והמוזיקה זכו לשבחים.
ב-1975, ג'ין גריי בת השמונה חווה פרץ בלתי נשלט בכוחות הטלקינזיס שלה במהלך נסיעה משפחתית, מה שמוביל לתאונת דרכים שהורגת את הוריה בעוד היא נותרת ללא פגע.
זמן קצר לאחר מכן, פרופסור צ'ארלס אקסבייר לוקח אותה לבית הספר אקסבייר לצעירים מחוננים, שם הוא נכנס לראשה וחוסם נפשית את התאונה מזיכרונותיה ומסייע לה לחדד את יכולותיה.
ב-1992, תשע שנים לאחר ההרס העולמי שנגרם על ידי אפוקליפס (עין סבאח נור), האקס-מן מגיבים לאות מצוקה ממעבורת החלל אנדוור, אשר נפגעה בצורה אנושה על ידי התפרצות סולארית.
בעוד האקס-מן מנסים לשמור על כל האסטרונאוטים, ג'ין נפגעת מאנרגיה שהיא סופגת לתוך גופה בעודה מתאמצת להציל את המטוס של האקס-מן מההרס.
ג'ין שורדת את האירוע אך כוחותיה מוגברים מאוד כתוצאה מכך.
באותו הזמן החסם שהציב אקסבייר נהרס והיא במקרה תוקפת את המוטנטים שחוגגים בבית הספר.
מאוחר יותר היא נוסעת לעיר הולדתה רד הוק, שבמדינת ניו יורק לאחר שגילתה כי אביה עדיין חי.
האקס-מן מנסים לקחת אותה הביתה אבל היא פוגעת בפיטר מקסימוף בטעות והורגת את רייבן דארקהולם וכמה שוטרים מקומיים לפני שהיא עפה משם.
היא עפה למקום המפלט למוטנטים באיי ג'נושה כדי לבקש סיוע מאריק לנשר (מגנטו) בשליטה על כוחותיה, אך אריק מגרש אותה לאחר שהיא נלחמת עם כוחות צבא ארצות הברית שנשלחו על מנת לעוצרה.
ג'ין פוגשת את ווק, מנהיגה של גזע זר של חייזרים המשנה צורה המכונה "ד'בארי", שמסבירה לה כי מקור כוחה הוא עוצמה קוסמית שהשמידה את כוכב הלכת של בני ד'באריס לפני שנים רבות.
הכוח אכל את כל אלה שבאו עמו במגע עד שפגש בג'ין.
בינתיים, האנק מק'קוי, שמרגיש נבגד כתוצאה מן המניפולציה של אקסבייר והתערבותו בזיכרונותיו של ג'ין, חובר לאריק ולפליטים המוטנטים, בניסיון לנקום בג'ין על שהרגה את רייבן, בה האנק התאהב.
לאחר שנודע להם על תוכניתו של אריק להרוג את ג'ין, מתמודדים האקס-מן עם החבורה שלו בניו-יורק.
כאשר הם נלחמים, אריק מצליח לחדור לבניין ולהתעמת עם ג'ין אך הוא לא מצליח להשתלט עליה בשל יכולותיה המוגברות.
אז אקסבייר נכנס לבניין עם סקוט סאמרס.
ג'ין תוקפת אותם עד שאקסבייר משכנע אותה לקרוא את הזיכרונות שלו - מה שמאפשר לאישיות שלה לצוף מעל פני השטח.
כשהיא מרגישה חרטה, ג'ין מבקשת מווק לקחת את הכוח ממנה; עם זאת, מתברר מהר מאוד כי התהליך יהרוג אותה.
אקסבייר וסקוט מצליחים למנוע מווק לספוג את כוחה של ג'ין לפני שהמוטנטים, כולל ג'ין, נתפסים על ידי חיילים שנשלחו על ידי ממשלת ארצות הברית ומועברים על רכבת לכיוון מתקן המיועד לאכלוס המוטנטים.
אקסבייר חש חרטה ומתוודה בפני האנק הכועס מאוד כי האחרון צדק בהאשמותיו הקודמות על שהתערב במוחה של ג'ין ושיקר לה.
הרכבת מותקפת על ידי ווק וכוחות הד'בארי שלה.
כאשר החיילים מתקשים להתגבר עליה, המוטנטים משוחררים ממגבלותיהם כדי להילחם באיום.
לאחר שהם יוצאים מכלאם המוטנטים תוקפים את הד'בארי עד אשר ווק מגיעה בשביל ג'ין, בעודה מביסה כל מוטנט שמנסה לעצור אותה.
בינתיים אקסבייר מעניק לג'ין את מוחו ומאפשר לאישיותה של ג'ין להשתלט על הכוח שבתוכה.
ג'ין מחלצת את המוטנטים מפני התקפותיה של ווק.
ווק נחושה לרוקן את ג'ין מהכוח הזר שבה אבל ג'ין לוקחת את ווק אל החלל החיצון ואת יתרת כוח הד'בארי ושם היא הורגת את ווק.
אז ג'ין נעלמת, כאשר הפוטנציאל המלא של הכוח שלה משתחרר כפרץ אנרגיה בצורת עוף החול ("פניקס").
לאחר שכוך האירועים, בית הספר של אקסבייר משנה שמו ל"בית הספר ג'ין גריי לילדים מחוננים" כאשר האנק מתמנה למנהל בעוד אקסבייר פורש אחרי עשורים של לחימה למען זכויות המוטנטים.
כשהוא יושב בפריז ומתחרה עם עצמו במשחק שח, מצטרף אליו אריק לנשר שיושב לשחק איתו.
כשהם מתחילים לשחק, עוף חול בוער מופיע בשמיים.
ג'יימס מק'אבוי - צ'ארלס אקסבייר/פרופסור אקס: מוטאנט אנגלי בעל המוח החזק ביותר בכדור הארץ אשר לו יכולות מנטליות מפותחות בצורה על-אנושית המאפשרות לו טלפתיה ושליטה במחשבות, מנהל "בית הספר לילדים מחוננים" והמנהיג הרוחני של צוות גיבורי-העל "אקס-מן", אותו גם ייסד ובו היה חבר.
עבור התפקיד, מק'אבוי גילח את שיער ראשו.
מייקל פסבנדר - אריק לנשר/מגנטו: מוטאנט גרמני-יהודי, ניצול שואה שאיבד את כל משפחתו, אשר לו יכולות שליטה באלקטרומגנטיות ובשדה המגנטי המאפשרות לו תמרון מתכות ותעופה, אחד ממייסדי צוות גיבורי-העל "אקס-מן", שבו היה בעבר גם חבר, אשר פנה לדרך אחרת והופך למנהיג פולחן "השוליות" ומנהל את אי המפלט "ג'נושה".
ג'ניפר לורנס - רייבן דארקהולם/מיסטיק: מוטאנטית מסתורית אשר לה יכולת שינוי צורה על פי מראה, מנהיגת צוות גיבורי-העל "אקס-מן", שהייתה אחת ממייסדיו.
בהתייחסות לתפקידה בסרט, לורנס תיארה את דמותה כ"אימהית" ("maternal").
סופי טרנר - ג'ין גריי/פניקס: מוטאנטית אמריקאית אשר לה יכולות טלקינזיס נרחבות וטלפתיה מתקדמת המארחת בגופה את ישות "פניקס", סטודנטית ב"בית הספר לילדים מחוננים" וחברה בצוות גיבורי-העל "אקס-מן".
את דמותה של גריי כילדה, בפלשבקים, מגלמת סאמר פונטנה.
עבור התפקיד, טרנר למדה אודות הפרעת זהות דיסוציאטיבית וסכיזופרניה.
ג'סיקה צ'סטיין: ווק, חוצנית בעלת יכולת שינוי צורה מגזע הד'בארי.
ניקולס הולט - האנק מק'קוי/חיה: מוטאנט אמריקאי בעל אינטלקט ברמה גאונית אשר לו פיזיולוגיה חייתית המקנה לו כוח, מהירות, סיבולת וחושים על-אנושיים וכן גם טופרים ושיניים חדות כתער, מדען במקצועו המשמש כמורה למדעים ב"בית הספר לילדים מחוננים".
טיי שרידן - סקוט סאמרס/סייקלופס: מוטאנט אמריקאי אשר לו יכולת יריית מטחי אנרגיה חזקים מתוך עיניו, סטודנט ב"בית הספר לילדים מחוננים" וחבר בצוות גיבורי-העל "אקס-מן".
אלכסנדרה שיפ - אורורו מונרו/סטורם: מוטאנטית מצרית אשר לה היכולת לשלוט במזג האוויר, חברה בצוות גיבורי-העל "אקס-מן".
קודי סמית-מקפי - קורט וגנר/נייטקרולר: מוטאנט גרמני בעל מראה שד (רגליים בנות שתי אצבעות, ידיים בנות שלוש אצבעות, עיניים צהובות וזנב אחיזה גמיש) אשר לו יכולת טלפורטציה, סטודנט ב"בית הספר לילדים מחוננים" וחבר בצוות גיבורי-העל "אקס-מן".
אוון פיטרס - פיוטר מקסימוף/קוויקסילבר: מוטאנט אמריקאי אשר לו יכולת מהירות על-אנושית, חבר בצוות גיבורי-העל "אקס-מן".
למאר ג'ונסון והדוגמנית קוטה אברהרדט מגלמים את דמויותיהם של מאץ' וסלנה גאליו, בהתאמה.
סקוט שפרד לוהק כפרופסור ג'ון, אביה של גריי, והלסטון סייג' מגלמת את דמותה של דאזלר.
לאחר האתחול שנעשה לסדרת סרטי ה"אקס-מן" ב-2014 עם "אקס-מן: העתיד שהיה", בכתיבתו של קינברג ובבימויו של סינגר, השניים הביעו עניין לעבד מחדש את הקומיקס של קלרמונט וביירן למרקע, והכינו לכך את הקרקע ב-2016 עם "אקס-מן: אפוקליפסה".
פוקס הביעו רצון לעשות את ההמשך של "אפוקליפסה" בהתבסס על "סאגת הפניקס האפלה" כעיבוד חדש, וקינברג נשכר לשוב ולכתוב את התסריט גם לזה.
הוא ציין כי העלילה תתרחש בשנות ה-90,, ואף על פי תום חוזיהם של מק'אבוי, פסבנדר, לורנס והולט בטרם שנעשה עימם משא ומתן כלשהו לחידושו הוא הכליל אותם בתסריטו.
לאור הביצועים המסחריים הכושלים והתגובה הביקורתית השלילית במיוחד של "אפוקליפסה", פוקס החליטה "ללחוץ על כפתור האיפוס" לזיכיון ולבצע את ההמשך כניסיון "חידוש", כשכן תחילה היא פיטרה את סינגר.
בפברואר 2017, החלה לרוץ שמועה כי ההמשך עתיד להיקרא "אקס-מן: סופרנובה" ("X-Men: Supernova") וכי צילומיו יחלו עוד באותו יוני, ועוד באותו החודש טרנר אישרה כי תשוב לגלם בהמשך את גריי.
קינברג נכנס למשא ומתן בדבר בימוי הסרט, בנוסף לכתיבתו, והיה למועמד המוביל של פוקס לתפקיד שכן שני הצדדים הביעו בכך עניין רב.
כמו כן, פוקס נכנסה למשא ומתן עם מק'אבוי, פסבנדר, לורנס והולט בדבר חידוש חוזיהם.
בסוף פברואר, קינברג תיאר את הדיווחים לגבי בחירתו כבמאי כ"מוקדמים מידי" (premature), אך ציין כי וניתן לו ההזדמנות לכך הוא "יתקן" את ה"עוול" שעשה ל"סאגת הפניקס האפלה".
בתחילת מרץ, קינברג ציין כי הוא והמפיק האץ' פארקר החלו בשלבי פרה-פרודקשן מוקדמים וציין כי "סופרנובה" היה שום קוד בלבד עבור שלבי הפיתוח הראשוניים.
קינברג ציין כי ההכנות להמשך החלו במהלך הפוסט-פרודקשן של "אפוקליפסה", וכי הם מעוניינים לעשות "משהו נועז ורדיקלי ולהרחיב את היקום באותה בצורה בה 'לוגאן' הרגיש נועז ורדיקלי ובוודאי שגם 'דדפול' עשה".
בסוף אפריל, פוקס הכריזה כי הסרט ייקרא "אקס-מן: הפניקס האפלה" ("X-Men: Dark Phoenix") וכי הוא ייצא לאקרנים ב-2 בנובמבר 2018. בתחילת מאי, פארקר אישר באופן סופי כי העלילה תתבסס במלואה על "סאגת הפניקס האפלה" וכי היא תחקור את מאפייניה הקוסמיים, וכן ציין את ההיתכנות להופעת גרסה צעירה לדמותה של רוג.
בתחילת יוני, נודע כי גזע החוצנים "שי'אר" עתיד להופיע בסרט, ואנג'לינה ג'ולי נבחנה עבור תפקיד אחת מהקיסריות שלו, אף על פי שציפתה מראש לא לקבל את התפקיד, כשמנגד ג'סיקה צ'סטיין הייתה בחירה מועדפת לכך.
באמצע החודש, פוקס אישרה כי קינברג יביים את הסרט, אשר אותו הוא גם יפיק לצידם של לורן שולר דונר, פארקר וסינגר כמפיקים, וכי בנוסף לטרנר, שכבר הודיעה על כך בעצמה, שרידן, שיפ וסמית'-מקפי ישובו לגלם את דמויותיהם הצעירות בעוד מק'אבוי, פסבנדר, לורנס והולט את דמויותיהם המתבגרות.
בנוסף, צ'סטיין נבחרה, ולוהקה לגלם דמות של חוצן.
עוד באותו החודש, נודע כי דמותה של דאזלר עתידה להופיע.
קלוד פרה נשכר לשמש כמעצב הפקה, ומאורו פיורה כצלם.
התקציב עמד על כ-150–200 מיליון דולר.
שלב הצילומים החל ב-28 ביוני 2017 במונטריאול, תחת השם "Teen Spirit".
לקראת סוף יוני, הוכרז כי אוון פיטרס ישוב לגלם את דמותו של קוויקסילבר וכי למאר ג'ונסון לוהק לתפקיד שטרם נחשף.
בסוף יולי, סאמר פונטנה לוהקה לגלם את דמותה של גריי כילדה.
בתחילת אוגוסט, צ'סטיין אישרה באופן רשמי את מעורבותה, ובהמשך אותו החודש סקוט שפרד לוהק כאביה של גריי, ג'ון, וקוטה אברהרדט לוהקה לתפקיד שטרם נחשף.
באמצע ספטמבר, דניאל קדמור אישר כי יופיע בתפקיד שטרם נחשף.
בסוף אותו החודש, אוליביה מאן אישרה כי תשוב לגלם את דמותה של פסיילוק.
שלב הפוסט-פרודקשן והעריכה החל בשבוע של ה-3 בדצמבר.
במרץ 2018, היציאה לאקרנים נדחתה ל-14 בפברואר 2019.
במאי 2016, קינברג אמר בראיון כי הוא מקווה לפצוח בטרילוגיה חדשה בסדרת הסרטים יחד עם סרט זה.
עם זאת, בדצמבר 2017, לאחר רכישתה של פוקס בידי חברת וולט דיסני, בוב אייגר הכריז כי הזיכיון יאותחל וישתלב ביקום הקולנועי של מארוול.
אם כך, "אקס-מן: הפניקס האפלה" הוא האחרון בסדרת הסרטים.
מותו של אקס היא מיני-סדרת קרוסאובר ביקום מארוול שפורסם בחוברות הקומיקס אקס-מן על ידי חברת מארוול קומיקס בין אוקטובר לנובמבר 2016 למשך ארבע חוברות.
את הסיפור כתבו ג'ף למיר וצ'ארלס סול, באיורו של ארון קאדר.
הסיפור מהווה פריקוול לחוברות "הבלתי אנושיים המופלאים", "האקס-מן היוצאים מן הכלל" והכרך הרביעי של "אקס-מן המופלאים", כמו גם מהווה השפעה על "מלחמת אזרחים 2: אקס-מן" ומוביל לאירועי "הבלתי אנושיים נגד אקס-מן".
סייקלופס וקבוצת האקס-מן שלו נוחתים באי מיואר לאחר אות מצוקה שנשלח מג'יימי מדרוקס.
כשהם מגיעים לאי הם מגלים שהוא נאגף בגז מסתורי, שמתגלה בהמשך כערפילי טריגן.
הם חוקרים את המתרחש באי ומוצאים שכל המוטאנטים באי מיואר - כולל מדרוקס והשכפולים שלו - סבלו ממוות נוראי היות שערפילי טריגן הרעילו את המערכת החיסונית שלהם.
חבר האקס-מן גולדבולס מתחיל להראות סימני הידבקות כתוצאה מחשיפה לערפילים.
בינתיים, קריסטל מובילה קבוצה של בלתי אנושיים ליפן, היכן שאחד מערפילי טריגן עומד לנחות, וכל מי שנמצא בו DNA בלתי אנושי רדום יעבור תהליך של התחדשות (טריג'נסיס).
בזמן שמספר אנשים מתחילים לעבור את שינוי הצורה, צוות תקיפה של ארגון הידרה אורב לכולם ומתכוון לחסל את כל הבלתי אנושיים.
קריסטל וקבוצתה מנסים להדוף את צוות התקיפה, ולבסוף אחד מהבלתי אנושיים החדשים בשם דייסוקי עוזר להם להביס אותם, מיד לאחר שינוי הצורה שלו.
סייקלופס ואמה פרוסט מתייעצים עם חיה ומבינים שהערפילים הופכים לרעילים ביותר ומסוכנים למוטאנטים.
סייקלופס מיד מאשים את הבלתי אנושיים שהתרשלו ונתנו עדיפות לאנשיהם על פני שלומם של המוטאנטים.
סטורם עורכת פגישה דחופה עם מדוזה כדי לדון בהתפתחויות החדשות וכיצד עליהם לפעול בהמשך.
הן מחליטות לעבוד במשותף לאתר את ענן הטריגן ולפנות את כל המוטאנטים אשר נמצאים בדרכו, בזמן שהבלתי אנושיים עוזרים לחיה להבין מדוע ערפילי הטריגן רעילים למוטאנטים ואיך ניתן לעצור אותם.
הם מסכימים לשמור את הנושא תחת מעטה חשאיות כדי להימנע מפאניקה המונית.
עם תום הפגישה, מדוזה מתחילה לתכנן תוכניות מלחמה למקרה ויהיו מוטאנטים אלימים בעקבות המצב החדש.
בעזרתן של אמה וקוקיות סטפורד, סייקלופס מעביר מסר טלפתי לעולם כולו בנוגע לאמת מאחורי ערפילי טריגן, ומביע מחאה פומבית על כך שהבלתי אנושיים מעדיפים את בני מינם ומותירים את המוטאנטים למות.
בעת שידור המסר, אירמה רואה במוחה של אמה משהו אותו אמה מבקשת לשמור בסוד.
המסר של סייקלופס גורם להיסטריה המונית במדריד - המקום אליו מתקדמים ערפילי טריגן.
מג'יק דורשת להיפגש עם סייקלופס, אך הוא ואמה מתעלמים ממנה ועורכים תוכניות משלהם.
בזמן שהאקס-מן של סייקלופס קוברים את המוטאנטים שמתו באי מיואר, סטורם נפגשת עם קריסטל והשתיים משלבות את כוחותיהם כדי להדוף את ערפילי טריגן הרחק מהאוכלוסייה.
אפילו כשהענן מתקדם כעת לכיוון חדש והרחק ממדריד, המהומות ממשיכות להתעצם.
קריסטל פוקדת על דייסוקי להשתמש בכוחותיו כדי להרדים את כולם ובכך לסיים את ההתפרעות.
הוא עושה זאת, אך הדבר גורם גם לסטורם ולחברי האקס-מן שלה להירדם.
אמה מתייעצת עם מגנטו בנוגע לדרכים אחרות לסיים את איום הטריגן, ומציינת שהבלתי אנושיים והמוטאנטים אינם יכולים לחיות יחדיו בשלום.
מגנטו ואמה מגלים שהבלתי אנושיים הרדימו את כל האוכלוסייה במדריד, כולל את האקס-מן, ורואים בכך הכרזת מלחמה.
אמה שולחת את מגנטו למדריד כדי להסיח את דעתם של הבלתי אנושיים בזמן שהיא וסייקלופס מחילים את תוכניתם.
קוקיות סטפורד מגיעות ליורקשייר, אנגליה כדי לגייס את אלכימיה למטרתם.
בחזרה במדריד, האקס-מן והאזרחים מתעוררים וחושבים בהתחלה שהם עולפו מכיוון שנכשלו וענן הטריגן השיג אותם, אך מגלים שהיה זה בגלל דייסוקי.
סטורם והאקס-מן רואים בכך אקט לוחמני ומתעמתים עם קריסטל וקבוצתה.
סטורם מנסה להבין מקריסטל את הסיבה לכך, אך שאר חברי האקס-מן מאבדים את סבלנותם.
שני הצדדים מתכוננים לקרב, כשלפתע מג'יק משתגרת לשם ולוכדת את דייסוקי.
מגנטו מגיע לשם עם קבוצת אקס-מן משלו והם כולאים את כולם במקומם.
סייקלופס וקבוצת האקס-מן שלו מגיעים ביחד עם אלכימיה בצידה הדרומי של מדריד וחוזים בהתקדמותו של ענן הטריגן.
סייקלופס מסביר את תוכניתו להשתמש באלכימיה כדי לשנות את המבנה המולקולרי של הענן.
סטורם וקריסטל מבינות שמגנטו מנסה להסיח את דעתם בזמן שסייקלופס וקבוצתו מתקיפים את ענן הטריגן.
קריסטל מודיעה על כך למדוזה ושאר משפחת המלוכה, שמגיעה כדי להשיג פתרון דיפלומטי עם סייקלופס ללא כל שפיכות דמים וכדי להימנע מהכרזה רשמית של מלחמה, אך סייקלופס וקבוצתו מתקיפים אותם כדי שסאנפייר יוכל להטיס את אלכימיה לכיוון ענן הטריגן באין מפריע.
בזמן שמשפחת המלוכה נלחמת באמה, בקוקיות סטפורד ובמג'יק, סאנפייר מגיע עם אלכימיה לענן, היכן שהוא משנה לחלוטין את המבנה שלו - הופך אותו ללא מזיק למוטאנטים ולא שמיש לבלתי אנושיים.
אולם, התהליך חושף אותו ליותר מדי ערפילי טריגן, והוא מת כתוצאה מכך.
סייקלופס נפגש עם מדוזה ועם חזיז שחור במרכזו של הענן, ומדוזה מנסה לגרום לו להבין כיצד הוא בדיוק הכריז מלחמה על הבלתי אנושיים וכי עליו לסגת לפני שהמצב יחמיר.